ആദ്യഘട്ടത്തിലെ നേട്ടം തിരിച്ചടിക്കുന്നു ഡോ.ടി.ജേക്കബ് ജോണ് വെല്ലൂര് മെഡിക്കല് കോളേജിലെ വൈറോളജി വിഭാഗം മുന് മേധാവി കൊവിഡ് വ്യാപനം തടയാന് ആദ്യഘട്ടത്തില് കേരളം സ്വീകരിച്ച ഫലപ്രദമായ നടപടികളാണ് തിരിച്ചടിക്കുന്നത്. ആദ്യഘട്ടത്തില് രോഗംവന്നു പോയവര്ക്കാണ് ഇപ്പോഴുള്ള ഡെല്റ്റ വൈറസിനെ ഫലപ്രദമായി ചെറുക്കാന് കഴിയുന്നതെന്ന് പഠനങ്ങള് തെളിയിക്കുന്നു. കേരളത്തിലും സമാനമായ സാഹചര്യമാണ്. എന്നാല് കൊവിഡിന്റെ വരവോടെ ശക്തമായ നിയന്ത്രണങ്ങളുമായി കേരളം പരമാവധി പേര് രോഗികളാകാതെ സംരക്ഷിച്ചു. ഡെല്റ്റയെ പോലൊരു വൈറസ് വകഭേദത്തെ കുറിച്ച് ആര്ക്കും കൃത്യമായ ധാരണ ഇല്ലാത്തതിനാല് അന്ന് ചെയ്യേണ്ട ഫലപ്രദമായ മാര്ഗമാണ് സ്വീകരിച്ചത്. എന്നാല് ഇന്ന് ഡെല്റ്റ മാരകമായ പ്രഹരം ഏല്പ്പിക്കുമ്ബോള് നേരത്തേ കൊവിഡ് വന്നുപോയവരാണ് ഏറെ സുരക്ഷിതര്. ആദ്യഘട്ടത്തില് വൈറസ് വ്യാപനത്തിന്റെ ഗ്രാഫ് ഏകദേശം സമനിലയിലാക്കിയ കേരളത്തിന് ഉടന് വാക്സിന് എത്തിയിരുന്നെങ്കില് ഇപ്പോഴുള്ള അത്ര കേസുകള് ഉണ്ടാകുമായിരുന്നില്ല. ആദ്യഘട്ടവ്യാപനം അവസാനിച്ച ശേഷം വാക്സിന് എത്തുന്നതിന് മുന്പുള്ള നിര്ണായകമായ സമയത്ത് ഡെല്റ്റ എത്തി എന്നതാണ് ഇപ്പോള് രോഗികളുടെ വര്ദ്ധനവിന് കാരണം. പരമാവധി പേരിലേക്ക് വാക്സിന് എത്തിക്കാനുള്ള തീവ്രശ്രമം നടക്കുന്നതിനാല് ഭയപ്പാടില്ലാതെ മുന്നോട്ടുനീങ്ങി വ്യാപനം തടയാനാകും. വലിയൊരു വ്യാപനത്തിന് വഴിയൊരുങ്ങില്ല. എന്നാല് വൈറസുകളുടെ സ്വഭാവമനുസരിച്ചത് കൊവിഡിനെയും പൂര്ണമായി തുടച്ചു നീക്കാനാകില്ല. ചിക്കന്പോക്സ്, മീസില്സ് റുബല്ല തുടങ്ങിയ പകര്ച്ചവ്യാധികള് പോലെ കൊവിഡും വരുംകാലത്ത് സമൂഹത്തിന്റെ ഭാഗമായുണ്ടാകും. അത് എത്ര അപകടകാരിയാകുമെന്ന് പറയാനാകില്ല. വാക്സിനും ചികിത്സയും കൂടുതല് കാര്യക്ഷമമാകുന്നതോടെ അപകടാവസ്ഥ ഒഴിവാകും. അപ്പോഴും നവജാത ശിശുക്കളെയും ഗുരുതരോഗമുള്ള പ്രായമുള്ളവര്ക്കും മറ്റ് രോഗങ്ങളെ പോലെ കൊവിഡില് നിന്നും സംരക്ഷിച്ചു നിറുത്തേണ്ടിവരും.